Începând cu data de 31 martie, polițiștii suceveni au la dispoziție un nou sistem de verificare și legitimare, cu utilizarea unei aplicații informatice care permite verificarea imediată a unei persoane legitimate.
Peste 200 de dispozitive mobile au intrat deja în utilizarea polițiștilor suceveni de ordine publică și peste 100 de tablete sunt în dotarea polițiștilor rutieri suceveni.
"În contextul aderării României la spațiul Schengen pe căile de circulație aeriene și având în vedere și provocările și necesitățile permanente în context securitar, a fost operaționalizat un nou sistem de verificare a vehiculelor și legitimare a persoanelor. Începând de astăzi, verificarea se face imediat, cu ajutorul dispozitivelor mobile și aplicației informatice de mare acuratețe EDAC. Interacțiunea cu cetățeanul este mult mai simplă, mai civilizată și mai eficientă", a declarat comisarul-șef Ionuț Epureanu.
Aplicația informatică oferă, prin simpla scanare a documentului de identitate, toate datele necesare legitimării și interpelării persoanei. În lipsa documentului de identitate, legitimarea se poate efectua și prin introducerea manuală de către polițist a datelor de identitate.
Persoanele aflate sub urmărire ori date în consemn vor putea astfel fi identificate pe loc.
O primă acțiune de verificare cu noua aplicație a fost efectuată în noaptea de sâmbătă spre duminică. Aplicația informatică și sistemele tehnologice au fost utilizate de către polițiștii suceveni pentru legitimarea a peste 800 de persoane și pentru verificarea a circa 500 de vehicule.